Jelleke Wierenga is 'n woordmens wat al die volgende gedoen het: joernalis, nuusredakteur, artikelskrywer, boekredakteur, verhaler, samesteller van skoolboeke, en skrywer van kinder- en jeugverhale
Jelleke Wierenga het die graad BA (Hons) Kommunikasiekunde aan die Potchefstroomse Universiteit behaal en daarna tien jaar lank by die koerant Beeld gewerk as onder andere subredakteur, onderwysberiggewer en nuusredakteur (Pretoria-kantoor). Ná ’n kort kennismaking met die burokrasie via die WNNR in Pretoria het sy ’n opvou-woonwa aangeskaf en Kaapstad toe gevlug. Sy was vir twee jaar artikelskrywer by die tydskrif Sarie in Kaapstad, waarna sy bedank het om ’n vryskutter te word. Sedertdien was sy onder andere boekredakteur by Juta, het vertaalwerk gedoen, manuskripte geredigeer, bemarkingskopie geskryf, by Huisgenoot gewerk as subredakteur, skoolboeke saamgestel en geskryf, en ’n kinderblad vir Rapport-Tydskrif gedoen. Deesdae lê sy haar toe op die skryf van kinder- en jeugverhale.